Verskeie mense glo oor Swart Maandag-optogte vervolg‘n Swart Maandag-optog in die Wes-Kaap. Foto: Twitter Verskeie mense word glo deur die polisie strafregtelik vervolg in verband met die Swart Maandag-optogte wat Maandag reg oor die land gehou is. Ian Cameron, hoof van gemeenskapsveiligheid by AfriForum, het aan Maroela Media gesê die organisasie is in kennis gestel van verskeie mense, onder meer in Vryheid, Pongola en Winterton in KwaZulu-Natal; Polokwane en Bela-Bela in Limpopo; en Bethlehem in die Vrystaat, wat gevra is om by die plaaslike polisiestasies aan te meld. Maroela Media verneem Pieter Wagner, ŉ eiendomsagent van Bela-Bela, is gevra om Woensdagoggend by die polisiestasie in dié dorp aan te meld. Wagner word glo daarvan beskuldig dat hy twee onwettige byeenkomste, een op die N11 en die ander voor die Spar-winkel in die dorp, op Swart Maandag gereël het. Cameron sê Wagner het wel saam met sy regsverteenwoordiger by die polisiestasie aangemeld. Hy is glo nie amptelik in hegtenis geneem nie, maar op ŉ waarskuwing vrygelaat en moet Donderdag in die hof verskyn. Brig. Motlafela Mojapelo, woordvoerder van die polisie, kon nie onmiddellik die aanklag bevestig nie en Maroela Media wag op meer inligting. Volgens Cameron is dit nog nie duidelik of van die ander mense amptelik aangekla is in verband met die Swart Maandag-byeenkomste nie. “Ons wag nog vir inligting uit die onderskeie dorpe. AfriForum het in elk geval reeds aangedui dat ons hierdie mense met regsverteenwoordiging sal bystaan,” het hy gesê. ‘n Swart Maandag-optog in Pretoria. Foto: Twitter Maroela Media het vroeër berig drie mans is Maandagoggend op die N1 naby die Botha-afrit in Centurion in hegtenis geneem omdat hulle ŉ hindernis op ŉ nasionale pad veroorsaak het. Die mans was glo deel van die voorpunt van die Swart Maandag-optog wat deur 15 motors begin is. Die mans is na ŉ polisiestasie geneem en later met ŉ boete vrygelaat. “Die polisie is nou besig met politiekery en hul skending van mense se burgerregte getuig van hul onvermoë om misdaad en veral plaasmoorde hok te slaan. Die polisie probeer die fokus vanaf die slagting van boere in Suid-Afrika met politieke aksies verskuif,” het Cameron gesê. “Dit is erg genoeg dat polisieminister Fikile Mbalula nuus oor [Swart Maandag] fabriseer en versprei. Dié heksejag bewys juis die politisering van die polisie in die land.” Hy het gesê genl.maj. JJ Tsotsesti het ook in ’n foonoproep vir Ernst Roets, adjunk uitvoerende hoof van AfriForum, op Swart Maandag met optrede gedreig. Dié generaal kon egter geensins aandui wat die aanklagte sou wees nie. “Ons moedig lede van die publiek aan om ons te kontak indien daar onregmatig teen hulle opgetree word,” het Cameron gesê. AfriForum, TLU SA en die Solidariteit Beweging sal weer op 25 November ŉ optog teen plaasmoorde na die Uniegebou in Pretoria hou.